SKRIFTLIG FORESPØRGSEL E-3069/00

af Herbert Bösch (PSE) til Kommissionen

(2. oktober 2000)

Om: Finansiel støtte til nyskabende og arbejdspladsskabende SMV'er, situationen i Østrig

På Unionens budget for 1998 blev der stillet 150 mio. til rådighed til et beskæftigelsesinitiativ. Med disse penge skulle navnlig nyskabende små og mellemstore virksomheder fremmes.

I Østrig findes der mange nyskabende og arbejdspladsskabende små og mellemstore virksomheder. Som østrigsk parlamentsmedlem er for mig netop situationen i Østrig af særlig interesse.

Under henvisning til min skriftlige forespørgsel E-2823/99 om finansiel støtte til nyskabende og arbejdspladsskabende SMV'er til Kommissionen af 18. januar 2000 og dens besvarelse ved Solbes på Kommissionens vegne den 27. marts 2000 stiller jeg derfor følgende spørgsmål:

1. Hvordan blev dette beskæftigelsesinitiativ konkret gennemført i Østrig?

2. Hvem har modtaget finansiel støtte i Østrig?

3. Hvor høj er udnyttelsesgraden af dette initiativ i Østrig?

Svar afgivet på Kommissionens vegne af Pedro Solbes Mira

(8. december 2000)

1. I overensstemmelse med Rådets afgørelse 98/347/EF af 19. maj 1998 om finansielle støtteforanstaltninger for innovative og jobskabende små og mellemstore virksomheder (SMV) Vækst- og beskæftigelsesinitiativet(1) henvendte Den Europæiske Investeringsfond (EIF) sig til Bundesministerium für Wirtschaftliche Angelegenheiten og Bundesministerium für Finanzen med henblik på at finde en egnet finansiel formidler for SMV'er i Østrig. Derefter indledte EIF forhandlinger med Bürges Förderungsbank. Kontrakten mellem EIF og Bürges Förderungsbank blev undertegnet den 14. december 1998. SMV-garantifaciliteten omfatter to Bürges-programmer, nemlig programmet for unge iværksættere og programmet for strukturforbedringer. Kommissionen har desuden offentliggjort oplysninger i EF-Tidende(2).

Oplysningerne i EF-Tidende(3) omfattede også en meddelelse om gennemførelse af ETF-iværksætterfaciliteten. Interesserede venturekapitalfonde blev opfordret til at kontakte Den Europæiske Investeringsfond. De samme oplysninger findes på EIF's websted og i foldere, der foreligger på elleve sprog. Flere østrigske venturekapitalfonde henvendte sig til EIF, som i øjeblikket behandler forslag fra to østrigske fonde.

Joint European Venture-programmet (JEV-programmet) gennemføres af et net af finansielle formidlere, der udgør forbindelsesleddet mellem Kommissionen og SMV'erne. Otte østrigske formidlere (Bank Austria, Bürges Förderungsbank, Creditanstalt, Erste Bank, FGG, Invest Kredit, Österreische Volksbanken og Raiffeisen Zentralbank) har indgået en rammeaftale med Kommissionen.

2. De nyeste tal viser, at 1947 østrigske SMV'er udnytter SMV-garantifaciliteten i forbindelse med lån på i alt 188 mio.. 93 % af disse SMV'er er små virksomheder med 0-10 ansatte, og 75 % af dem er oprettet mellem 1998 og 2000.

For ETF-iværksætterfaciliteten er investeringsfasen først lige begyndt. EIF har allerede bevilget 48,1 mio., dvs. 44 % af det af Fællesskabet tildelte budget for de første to år, til ni venturekapitalfonde i syv medlemsstater. Der er endnu ikke indgået ETF-iværksætteraftaler med østrigske venturekapitalfonde. Men som nævnt ovenfor er to østrigske fondes forslag under behandling i EIF.

Under JEV-programmet er fire joint venture-projekter med deltagelse af østrigske SMV'er blevet godkendt af Fællesskabet. De østrigske virksomheders partnere er fra Belgien, Spanien(4) og Italien. De fire planlagte joint ventures vedrører sektorerne for transport, fremstillingsvirksomhed, miljøtjenester og IT-tjenester. Ifølge ansøgernes erklæringer anslås investeringerne til i alt 1,5 mio., og der vil blive oprettet 21 nye arbejdspladser.

3. De nyeste tal viser, at Bürges Förderungsbanks gennemsnitlige udnyttelsesgrad af SMV-faciliteten er 70,6 %.

Tillige med vækst- og beskæftigelsesinitiativet igangsatte Kommissionen i november 1998 startkapitalprogrammet Crea under det flerårige program for SMV'er (1997-2000). Hidtil er der indgået 12 kontrakter. Innovationsagentur GmbH har modtaget et tilskud på 500 000 til aktiviteter på det meget risikofyldte marked for startkapital med henblik på støtte til oprettelse af innovative vækstvirksomheder.

(1) EFT L 155 af 29.5.1998.

(2) EFT C 302 af 1.10.1998.

(3) EFT C 302 af 1.10.1998.

(4) EFT C 302 af 1.10.1998.